**A szervezet tevékenysége, eddigi eredményeinek bemutatása**

A Földön-Égen Mentőcsoport (FÉM) munkájának középpontjában az életmentés áll. Az egyesület feladata, hogy segítsük a hivatalos szervek kereső-kutató és mentő munkáját képzett szakemberekkel, kereső- és mentőkutyákkal, valamint a terepet fentről jól érzékelő drónokkal.

2023 júniusában alakultunk, de létrehozó tagjai több mint tíz éves múltra tekintenek vissza a katasztrófavédelemben eltöltött munkájukat tekintve. Mentőcsoportunk elsődleges célja, hogy közreműködjön a régió lakosságának polgári védelmi, tűz és katasztrófa-elhárítási és egyéb humanitárius védelmi feladatokra való felkészítésben, védelmük szervezésében azzal a céllal, hogy a lakosok képesek legyenek megvédeni önmaguk, családtagjaik, embertársaik életét, vagyontárgyaikat. Az egyesület tagjainak aktív a szerepvállalása a lakosság felkészítésén túl a kutatási, kárelhárítási feladatokban is.

Megalakulásunktól 24 tréningen vettünk részt, több mint 15 helyszínen az országban. 5 darab kiemelt rendezvényünkön, a Békés Vármegyei Katasztrófavédelmi Igazgatósággal együtt szimulált katasztrófahelyzeteket oldottunk meg közösen.

Az egyesület feladatai közé tartozik a lakosság, és kiemelten a fiatalok edukálása. Ennek keretében régiónk 7 településén óvodákban, iskolákban tartottunk bemutatót, és próbáltuk felhívni a figyelmet az általunk fontosnak tartott polgári védelmi, tűz és katasztrófa-elhárítási és egyéb humanitárius védelmi feladatokra. Ahhoz, hogy ezeket a feladatokat jól el tudjuk látni, szükséges az egyesület tagjainak képzése is. Egészségügyi képzést szerveztünk tagjainknak.

A FÉM web oldalán található riasztási telefonszám segítségével érhetnek el minket a segítségre szorulók, ill. benne vagyunk a helyi katasztrófavédelmi hatóság riasztási vonalában is. Ezeknek köszönhetően segítséget nyújthattunk a városi tűzoltósággal együtt egy kanálisban rekedt kutya kiszabadításában. Részesei voltunk egy vélt gázszivárgás felderítésének, ill. egy vihar utáni közterületi kár bejelentésének. Csapatunk drón pilótájának segítségével sikerült feltérképezni egy külterületi mezőtűz elterjedésének határait.

Egy megkeresést kaptunk, amelyben arról tájékoztattak minket, hogy eltűnt egy idős bácsi, a család a rendőrség közreműködésével már 2 napja keresi az eltűntet, de nem találják.

A FÉM csapata 7 önkéntessel és 2 kutyával kapcsolódott be a keresésbe. Bár sok idő telt el, a hűvös időjárás miatt volt némi esély, hogy a képzett kutyák nyomot találjanak. Az idős férfi utolsó tartózkodási helyéről csapatunk kutyája elvezetett minket a rendőrség által meghatározott utolsó vélt tartózkodási helyig. Ezzel a kutatással segítségére voltunk a családnak, és megerősítettük a hitüket a keresés folytatására. Másnap délelőtt egy gátőr megtalálta az idős bácsit! Igaz, nem mi találtuk meg az eltűntet, de segítséget adtunk a családnak abban, hogy nem szabad feladni a keresést addig, amíg van esély az eltűnt családtag megtalálására!